ઈસ્ટર્ન એક્સપ્રેસ હાઇવેનો જ્યાં પૂરો થાય છે એ સાયનના ફ્લાયઓવર પાસે ૐ શિવ સાંઈ કો-ઑપરેટિવ સોસાયટી આવેલી છે. જગન્નાથ શેટ્ટીએ તેમના ફન્ડમાંથી ફક્ત આ સોસાયટીમાં પેવર-બ્લૉક્સ બેસાડવાનું કામ શરૂ કરાવ્યું; એટલું જ નહીં, એ કામ તેમણે કરાવ્યું છે એની જાહેરાત કરતાં સોસાયટીના પરિસરની બાઉન્ડરી-વૉલ પર આઠથી દસ ર્બોડ પણ લગાડી દીધાં છે. આ જ સોસાયટીની બહાર એક્સપ્રેસ હાઇવે સાથેની ફૂટપાથની હાલત ઘણા લાંબા સમયથી કથળી ગઈ છે. એના પેવર બ્લૉક્સ ઊખડી ગયા છે. ફૂટપાથ પરની ગટરનાં ઢાંકણાં તૂટી ગયાં છે અને અમુક જગ્યાએ ગટરનાં ઢાંકણાં છે જ નહીં. આ પરિસ્થિતિમાં આ ફૂટપાથ પર રાહદારીઓને ચાલવામાં મુશ્કેલી નડે છે. આ રસ્તો ટ્રાફિકથી જૅમ રહેતો હોવાથી અને ખાલી હોય ત્યારે વાહનો ફુલ સ્પીડમાં ચાલતાં હોવાથી રાહદારીઓએ ફરજિયાત ફૂટપાથનો જ ઉપયોગ કરવો પડે છે. રાહદારીઓ માટે રસ્તા પર અને ફૂટપાથ બન્ને પર ચાલવામાં જાનનું જોખમ રહેલું છે.